钦定古今图书集成/方舆汇编/职方典/第1145卷 > 《京山县新学记》程祁
## 钦定古今图书集成/方舆汇编/职方典/第1145卷 > 《京山县新学记》程祁

熙宁、元丰间，祁以诸生游大学，“恭惟神宗皇帝躬不
世之资，酌量古道，以养成士类。”当尔之时，学术纯粹，
如出于一揆，中沚之莪，新田之芑，方且趐趐整整，若
将可以为数十世之积。呜呼，可谓盛矣！崇宁之元，今
上讲明绍述之政，圣敬昭假，光明缉熙，登用旧臣，首
颁学制。于是敷天之下，画土成邑者，皆得以置学。凡
熙宁、元丰所以幸赐三舍者，举而兴之。方诏书始下，
闻听翕习，秀民黧老，往往感激，为之堕睫。何则？自乡
举里选之法坏，士不宿学，民不向方，自投于苟贱不
廉之地者，今几何时矣。一旦明目拭眦，复得观《圜桥
门》之遗风。于《传》有之，周之士也贵，然则朝廷之所以
长育人材者，不在兹乎？郢州京山县，地广以远，民能
自力于本，务耕凿织纴，循楚之旧。河东节度推官博
陵刘干，字化权，适为之令。其为人通敏闿爽，好古不
倦。祁与之同赐集英第，以故往还极款。化权尝谓祁
言：“县学狭隘，无区舍可以容士夫子殿仅蔽风雨，春
秋时享，至无位以行礼。念欲改作而未有因也。”及被
诏营缮，祁与化权之意大相惬塞，迺相地之宜而斥
大之。废角陵旧驿包之垣墉，翼殿有廊，繇门而进，则
皆次序。设席以尊晨讲，分斋以聚朋来。裒衣之士，鼓
箧而至者，盖相望也。先是，境邑之四境，环以众山，涧
溪联络，并走城下。夏秋之间，忽作淫雨，水出不意，雨
啮县郭，官私庐舍，多被垫溺。故县学凡三鸠工，乃克
有立。化权窃叹曰：“夫以万世不可逢之盛时，举行百
代不刊之典，而又此邑之人相与鼓舞欣跃，不戒而
工具为水所苦，屡作然后能就。噫事之难立也，乃至
于是。吾惧后之人忽不以为意，而堕吾修也。子与我
厚，愿得为之记而镌之于石。”祁之文不足以行远也，
然不敢以固辞，姑次其岁时而谨书之。崇“宁二年十
月朔日记。”